Fiduċja f'Alla wara t-telfa Għall-mexxej tal-kor. Fuq "Susân Għedût". Miktam. Ta' David. Għat-tagħlim. Meta David ħadha kontra Aram-Naħarajm u kontra Aram-Soba; u meta Ġowab, hu u ġej lura, qatel tnax-il elf min-nies ta' Edom f'Wied il-Melħ. O Alla, inti warrabtna u kissirtna, għadabt għalina; erġa' dur lejna! Int heżżiżt l-art u xaqqaqtha; sewwi l-qsim tagħha, għax saret ħerba. Urejt l-iebes lill-poplu tiegħek, sqejtna nbid li jsakkar. Waqqaft stendard għal dawk li jibżgħu minnek, biex lejh jaħarbu u jitbiegħdu mill-ark, biex ikunu meħlusa l-għeżież tiegħek; għinna bil-leminija tiegħek u weġibni! Tkellem Alla fis-santwarju tiegħu: "Ferħan nieħu b'sehmi lil Sikem , nagħmel oqsma mill-wied ta' Sukkot. Tiegħi hu Gilgħad , tiegħi Manassi, Efrajm hu l-elmu ta' rasi, u Ġuda x-xettru tiegħi. Mowab lenbija fejn ninħasel, fuq Edom inqiegħed il-qorq tiegħi, fuq Filistja nifraħ rebbieħ!" Min se jwassalni fil-belt bis-swar ? Min se jeħodni sa Edom? Mhux int, o Alla, li warrabtna, u li m'għadekx toħroġ mal-eżerċti tagħna? Agħtina l-għajnuna kontra l-għadu; għax xejn ma tiswa l-għajnuna tal-bniedem. Bl-għajnuna ta' Alla nuru ħilitna; hu li jisħaq l-għedewwa tagħna.